Συγκριτική μελέτη της αποτελεσματικότητας και της ασφάλειας του συνδυασμού των οφθαλμικών σταγόνων AGN 192024 (bimatoprost ) 0.03% και τιμολόλης 0.5% με τον ανάλογο συνδυασμό λατανοπρόστης 0.005% και τιμολόλης 0.5% στην αντιμετώπιση του χρόνιου απλού γλαυκώματος
Authors: Μπουρνάς Παναγιώτης 
Published: August 2021

Στην παρούσα διατριβή διερευνήθηκε η δράση του συνδυασμού των οφθαλμικών σταγόνων AGN192024 0.03% + τιμολόλη 0.5% στην αντιμετώπιση του χρονίου απλού γλαυκώματος (ΧΑΓ) σε σύγκριση με τον ανάλογο συνδυασμό λατανοπρόστη 0.005% + τιμολόλη 0.5% καθώς και η 48ωρη καμπύλη διακύμανσης της ενδοφθάλμιας πίεσης (ΕΟΠ) μετά τη χορήγηση μίας σταγόνας AGN192024 0.03%. Επιπλέον, μελετήθηκε η επίπτωση της χορήγησης οφθαλμικών σταγόνων λατανοπρόστης στο αναπνευστικό σύστημα ασθενών με βρογχικό άσθμα και αν επηρεάζεται η αποτελεσματικότητα της λατανοπρόστης με τη ταυτόχρονη χορήγηση κορτικοστεροειδών. Με βάση τα αποτελέσματα είναι δυνατόν να εξαχθούν τα παρακάτω συμπεράσματα: 1) α. Η χορήγηση σταγόνων τιμολόλης 0.5% προκαλεί στατιστικά σημαντικού βαθμού μείωση των παραμέτρων λειτουργικού ελέγχου της αναπνοής. Παρατηρήσαμε ότι η βίαια εκπνεόμενη ζωτική χωρητικότητα (FVC), ο βίαια εκπνεόμενος όγκος στο πρώτο δευτερόλεπτο (FEV 1), ο λόγος FEV προς FVC (FEV 1%) και οι ροές στους μέσου και μικρού εύρους αεραγωγούς (FEF 50, FEF 75, FEF 25-75, PRF) μειώνονται συγκριτικά με τις προ της χορηγήσεως του φαρμάκου τιμές. β. Η χορήγηση της λατανοπρόστης 0.005% δεν φαίνεται να επηρεάζει τις τιμές των πνευμονικών όγκων και των ροών κατά το λειτουργικό έλεγχο της αναπνοής, γ. Η συγχορήγηση λατανοπρόστης και τιμολόλης δεν φαίνεται να προκαλεί στατιστικά σημαντική περαιτέρω μείωση των σπειρομετρικών τιμών από την παρατηρούμενη μετά τη χορήγηση μόνο της τιμολόλης. 2) Τα αποτελέσματα έδειξαν ότι η ταυτόχρονη χορήγηση των κορτικοστεροειδών τοπικά, ουδόλως επηρέασαν την αποτελεσματικότητα της λατανοπρόστης. 3) α. ΣΥΝΔΥΑΣΜΕΝΗ ΘΕΡΑΠΕΙΑ ΛΑΤΑΝΟΠΡΟΣΤΗΣ 0.005% + ΤΙΜΟΛΟΛΗΣ 0.5% (9 μήνες). Η μέγιστη διαφορά μεταξύ αρχικής και τελικής μέσης τιμής της ΕΟΠ ήταν 9.75 mmHg, δηλ. το ποσοστό μείωσης της ενδοφθάλμιας πίεσης ανήλθε σε 39.20%. (Αρχική μέση τιμή 24,87 , τελική μέση τιμή 15,12). β. ΣΥΝΔΥΑΣΜΕΝΗ ΘΕΡΑΠΕΙΑ AGN192024 0.03% + ΤΙΜΟΛΟΛΗΣ 0.5% (9 μήνες). Η μέγιστη διαφορά της τελικής μέσης τιμής από την αρχική, χωρίς αγωγή, τιμή της ΕΟΠ ήταν 11,7 mmHg (39,5%). (Αρχική μέση τιμή 29,6 τελική μέση τιμή 17,9). Υ1) ΣΥΓΚΡΙΣΗ ΤΩΝ 2 ΣΥΝΔΥΑΣΜΩΝ. Βλέποντας τα αποτελέσματα των δύο συνδυασμών διαπιστώνεται μία διαφορά στην αποτελεσματικότητα υπέρ του AGN192024 0.03% κατά 2 mmHg περίπου (11,7 mmHg έναντι 9,75 mmHg), η οποία όμως, όταν ανάγεται επί της % ελαχιστοποιείται (39,5% έναντι 39,2%). Η συχνότερα εμφανιζόμενη παρενέργεια και στους δύο συνδυασμούς φαρμάκων ήταν η υπεραιμία επιπεφυκότα (της λατανοπρόστη+τιμολόλη 38%, AGN192024 + τιμολόλη 28%). Υ2) ΣΥΓΚΡΙΣΗ AGN192024 με ΛΑΤΑΜΟΠΡΟΣΤΗ ως ΜΟΝΟΘΕΡΑΠΕΙΕΣ. Μπορούμε να συγκρίνουμε τα αποτελέσματα της Πολυκεντρικής Αμερικανικής Εργασίας (ΠΑΕ) 205 με τα αποτελέσματα της δικής μας έρευνας όπου εξεταζόταν και συγκρινόταν η Λατανοπρόστης ως μονοθεραπείας με την Τιμολόλη ως μονοθεραπεία . Βλέπουμε λοιπόν ότι η Λατανοπρόστη σαν μονοθεραπεία στην δική μας εργασία μείωσε την ΕΟΠ κατά 34% (8.5 mmHg με αρχική μέση τιμή 24.89 mmHg) Διάγραμμα 4 ενώ το AGN192024 σαν μονοθεραπεία στην (ΠΑΕ) 205 ήταν 35%, 9.2 mmHg με αρχική μέση τιμή 26.3 mmHg, αντίστοιχα στην δική μας εργασία η μείωση της ΕΟΠ από την Τιμολόλη σαν μονοθεραπεία ήταν 24.18% (6.19 mmHg με αρχική μέση τιμή 24.75 mmHg) Διάγραμμα 5 ενώ σε αυτή της πολυκεντρικής Αμερικανικής εργασίας 205 η Τιμολόλη σαν μονοθεραπεία μείωσε την ΕΟΠ κατά 26%, 6.7 mmHg. 4) Η μείωση της ΕΟΠ μετά τη χορήγηση μιας μόνο σταγόνας AGN 192024 αρχίζει 4 ώρες μετά τη χορήγηση του φαρμάκου, η μεγαλύτερη μείωση εμφανίζεται μεταξύ 8ης και 14ης ώρας (μεγίστη την 12η ώρα με μείωση της ΕΟΠ κατά 6.6 mmHg και ποσοστό 25.6%). Η μείωση της ΕΟΠ παρέμεινε σε ικανοποιητικά επίπεδα και πέραν του 24ώρου. Νυγμός και αίσθημα ξένου σώματος που διάρκεσαν λίγα λεπτά της ώρας μετά την ενστάλαξη του φαρμάκου εμφάνισαν μερικοί ασθενείς. Ήπια υπεραιμία του επιπεφυκότα που την επόμενη μέρα είχε εξαφανισθεί χωρίς αγωγή εμφάνισαν επίσης ορισμένοι ασθενείς. Συστηματικές παρενέργειες δεν παρατηρήθηκαν. Δεν διαπιστώθηκε αξιόλογη μεταβολή της διαμέτρου της κόρης, ούτε κύτταρα στον πρόσθιο θάλαμο.